Diari Oficial de la Generalitat Valenciana


Sumari del DOGV 3686, del 11-02-2000 (2000/602)

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni en matèria de formació entre la Generalitat Valenciana, el Consell General del Poder Judicial, el Consell Valencià de Col·legis d’Advocats i l’Associació de Titulars de Càtedres Jean Monnet de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3686

Data del DOGV
:   11-02-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/602


Data del document
:   25-01-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * col·legi professional
    * advocat
    * formació en el lloc de treball

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni en matèria de formació entre la Generalitat Valenciana, el Consell General del Poder Judicial, el Consell Valencià de Col·legis d'Advocats i l'Associació de Titulars de Càtedres Jean Monnet de la Comunitat Valenciana. [2000/Q602]
  
Subscrit, després de la tramitació prèvia reglamentària, entre la Generalitat Valenciana, el Consell General del Poder Judicial, el Consell Valencià de Col·legis d'Advocats i l'Associació de Titulars de Càtedres Jean Monnet de la Comunitat Valenciana, el 17 de desembre de 1999, un conveni en matèria de formació, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0002/2000, i que figura com a annex d'aquesta resolució.
  
València, 25 de gener de 2000.- La Subsecretaria del Secretariat del Govern i Relacions amb les Corts.
  
Conveni en matèria de formació entre la Generalitat Valenciana, el Consell General del Poder Judicial, el Consell Valencià de Col·legis d'Advocats i l'Associació de Titulars de Càtedres Jean Monnet de la Comunitat Valenciana.
  
Reunits
  
València, 17 de desembre de 1999
  
D'una part, el senyor Vicente Gomis Cerdán, secretari general de la Presidència de la Generalitat Valenciana, d'acord amb les competències delegades previstes en el Decret 13/1999, de 30 de juliol, del president de la Generalitat Valenciana, i especialment facultat per a aquest acte, per Acord del Govern Valencià de data 15 de desembre de 1999.
  
D'altra part, el senyor Francisco Monterde Ferrer, vocal delegat territorial de la Comunitat Autònoma Valenciana, en nom i representació del Consell General del Poder Judicial (CGPJ) i autoritzat per a la firma del present conveni per Acord del Ple del Consell General del Poder Judicial, de data 28 de juny de 1999; el senyor Luis Miguel Romero Villafranca, en nom i representació del Consell Valencià de Col·legis d'Advocats, d'acord amb allò disposat en l'article 21 dels seus estatuts fundacionals, i el senyor Jorge Cardona Llorens, president de la junta directiva de l'Associació de Titulares de Càtedres Jean Monnet de la Comunitat Autònoma Valenciana, tal i com consta en el certificat emés pel Servei d'Entitats Jurídiques de la Direcció General d'Interior, de data 27 de març de 1998.
  
Intervenen d'acord amb les facultats que cadascú ostenta i,
  
Exposen
  
Que la Presidència de la Generalitat Valenciana té, entre els seus objectius, la promoció i difusió dels diversos aspectes de la integració europea mitjançant la sensibilització de l'opinió pública valenciana respecte als objectius i finalitats perseguides per les institucions europees.
  
Que la Llei Orgànica del Poder Judicial, al seu article 107.4, atribueix al Consell General del Poder Judicial, la competència en la matèria de formació i perfeccionament dels jutges, jutgesses, magistrats i magistrades.
  
Que el Consell Valencià de Col·legis d'Advocats ostenta la representació dels col·legis d- advocats de la Comunitat Autònoma Valenciana, i té, entre les seues responsabilitats l'organització de tota mena d'activitats de formació dirigides als col·legiats.
  
Que l'Associació de Titulars de Càtedres Jean Monnet de la Comunitat Valenciana té, entre altres fins, la cooperació amb altres institucions en l'àmbit de la investigació, la docència i la difusió del procés d'integració europea.
  
Que, com a resultat d'allò anteriorment exposat, les institucions implicades en aquest acte tenen competència per a arribar a acords en allò relatiu a la realització dels cursos de Dret Comunitari, activitat que conforma l'objectiu d'aquest conveni.
  
En conseqüència, han acordat subscriure aquest conveni que porten a efecte subjecte a les següents
  
Clàusules
  
Primera
  
L'objecte d'aquest conveni és la realització d'una acció de formació contínua en l'àmbit del Dret Comunitari dirigida a magistrats, magistrades, jutges, jutgesses i advocats i advocades residents a la Comunitat Valenciana.
  
L'acció esmentada comprén la realització, durant l'any 1999, de quatre cursos amb l'objectiu d'instruir els professionals anteriorment esmentats, en les eines bàsiques que el Dret Comunitari posa al seu servei.
  
Segona
  
Les tasques d'organització necessàries per a la correcta execució de l'acció formativa seran assumides, de comú acord, amb el Consell General del Poder Judicial i l'Associació de Titulars de Càtedres Jean Monnet de la Comunitat Autònoma Valenciana, pel Consell Valencià de Col·legis d'Advocats, que també es farà càrrec de l'administració del pressupost de la mencionada acció fins la completa i satisfactòria revisió de l'estat de comptes. Tot açò de conformitat amb el projecte titulat Curs pràctic de Dret Comunitari per a juristes de la Comunitat Valenciana, aprovat per la Comissió Europea, en el marc de l'Acció Robert Schuman, amb el número de referència F/095/ES.
  
Tercera
  
Per a dur a terme el que es preveu en el present conveni, la Generalitat Valenciana realitzarà una aportació de 6.000.000 de pessetes (36.060,72 euros), que es pagaran amb càrrec a la línia de subvenció 406/000/99, del capítol IV, del programa pressupostari 112.40, dels pressupostos de la Generalitat Valenciana per a 1999, per a la realització de la mencionada acció formativa.
  
Quarta
  
El finançament de l'execució d'aquesta activitat formativa es realitzarà, així mateix, mitjançant les aportacions que efectuaran el Consell General del Poder Judicial y el Consell Superior d'Advocats de la Comunitat Valenciana, que serà d'1.000.000 de pessetes i 3.000.000 de pessetes, respectivament. L'aportació de l'Associació de Titulares de Càtedres Jean Monnet de la Comunitat Autònoma Valenciana, es materialitzarà en la coordinació de dites activitats.
  
Cinquena
  
La vigència del present conveni de col·laboració finalitzarà el 31 de desembre de 1999 i abasteix la total realització dels quatre cursos de formació objecte del conveni.
  
Sisena
  
Forma de pagament: contra el pressupost de l'exercici de 1999 es pagarà la quantitat de 6.000.000 pessetes, (36.060,72 euros), prèvia presentació, per part del Consell Valencià de Col·legis d'Advocats, de justificants de despeses per un import igual o major a dita quantitat.
  
Setena
  
En compliment del que disposa l'article 7.3 del Decreto 20/1993, de 8 de febrer, del Consell de la Generalitat Valenciana, el Govern Valencià, podrà rescindir el conveni quan les seues prestacions no siguen efectuades dins del corresponent exercici.
  
Vuitena
  
L'import de les subvencions rebudes per a la realització d'aquesta acció formativa, en cap cas podrà ser de tal quantia que, aïlladament o en concurrència amb subvencions d'altres administracions o ens públics o privats, supere el cost de l'activitat a desplegar pel beneficiari, segons el que estable l'article 47.8 de la Llei d'Hisenda Pública de la Generalitat Valenciana.
  
I perquè conste als efectes oportuns, en prova de conformitat amb els antecedents exposats, els compareixents firmem, per quadruplicat exemplar, en el lloc i la data abans indicats.
  
El secretari general de la Presidència de la Generalitat Valenciana (per delegació, article 3 del Decret 13/1999, del president, de 30 de juliol): Vicente Gomis Cerdán.
  
Pel Consell General del Poder Judicial: Francisco Monterde Ferrer.
  
Pel Consell Valencià de Col·legis d'Advocats: Luis Miguel Romero Villafranca.